La Brigada d'Obres millora la seguretat viària i l'accessibilitat en distints punts del municipi
19 de abril de 2017

La Brigada d'Obres de l'Ajuntament de Llíria continua executant els treballs de condicionament de distintes vies públiques de la ciutat. Segons el regidor responsable de l'àrea, Francesc Fombuena, este programa d'actuacions “pretén millorar la seguretat del trànsit i l'accessibilitat per a les persones amb mobilitat reduïda”.

Una de les últimes obres que s'han dut a terme ha sigut la reparació del clot que s'havia format al carrer alcalde Josep Perez Cotanda. Enmig del vial s'havien produït una sèrie d'afonaments que impedien la circulació de vehicles de forma segura.

Per això, des de la regidoria d'Obres es va plantejar l'obertura del tram de carrer afectat per a solucionar de forma definitiva un problema que es repetia amb les intervencions  puntuals que es feien fins al moment.

A l'obrir este tram amb deficiències, es va comprovar que els clots es produïen pel fet que el vial es trobava per damunt de dos “trulls” que s'havien reomplit a principis dels anys 70, en el moment en què es va fer l'esmentat carrer que va passar a discórrer per terrenys que pertanyien a l'antiga fàbrica d'alcohol vínic de “Martínez Hermanos”. A Llíria, esta factoria era coneguda popularment com el “Colaor”  ja que en ella es destil•lava la brisa per a traure l'alcohol, igual que feien amb el vi que s'havia tornat agre.

Les estructures que s'han pogut documentar a la via corresponen amb dos depòsits construïts amb parets de rajoles massisses que estan coronades per carreus de pedra calcària. Després de procedir a la seua protecció per mitjà de capa de geotèxtil i capa de graves fines, s'ha executat la repavimentació del tram de calçada.

Una altra obra que s'ha realitzat recentment ha sigut l'eliminació d'una zona empedrada que donava accés a l'estació de metro. S'han retirat les llambordes que estaven molt deteriorades i havien provocat alguna que una altra caiguda als transeünts. A continuació, s'ha repavimentat esta entrada, construint els respectius guals de vianants en la seua continuïtat amb les voreres del carrer Juan Izquierdo, per a eliminar així les barreres arquitectòniques que hi existien.